tartuNLP/wikipedia-smugri-20251201 huggingface dataset:
Argonne National Laboratory

Argonne National Laboratory on yksi Yhdysvaltojen suurimmista energian tutkimuskeskuksista. Se on myös kansakunnan ensimmäinen kansallinen laboratorio, joka aloitti toimintansa vuonna 1946.
Argonne on Chicagon yliopiston metallurgian laboratorion seuraaja, joka oli osa toisen maailmansodan aikaista Manhattan-projektia. Vuonna 1942 joulukuun 2. päivänä Enrico Fermi ja noin 50 kollegaansa kehittivät maailman ensimmäisen ydinketjureaktion. Sodan jälkeen Argonne luovutti ydinreaktorikehityksensä rauhanomaisiin tarkoituksiin. Vuosien saatossa Argonne on laajentanut tutkimustaan monille muille tieteen osa-alueille, kuten tekniikan ja teknologian saralle. Argonne ei ikinä ole toiminut aseiden kehittelyyn osallistuneena laboratoriona.
Nykyisin laboratoriolla on noin 2 900 työntekijää, joista tuhat on tieteilijöitä ja insinöörejä, ja noin 600:lla on tohtorin tutkinto. Argonne'n vuosittainen operatiivinen budjetti on noin 475 miljoonaa dollaria. Käynnissä on satoja tutkimusprojekteja atomitutkimuksesta ilmaston muutoksen tutkimukseen. Vuodesta 1990 Argonne on tehnyt yhteistyötä yli 600 yrityksen sekä lukuisten osavaltioiden järjestöjen ja organisaatioiden kanssa.
Argonne ja tiede.
Tieteen sektorilla Argonne toimii seuraavilla osa-alueilla:
Yleistiede etsii ratkaisuja moniin tieteellisiin haasteisiin. Näitä ovat muun muassa kokeellinen ja teoreettinen materiaalitutkimus, fysiikka, kemia, biologia, energiafysiikka sekä matematiikka ja informaatiotieteet mukaan lukien ohjelmointi. Argonne'n yleistiede etsii ratkaisuja jokapäiväisiin yhteiskunnallisiin teknologisiin läpimurtoihin.
Tieteentutkimus: laboratorioiden suunnittelu, rakentaminen ja toiminta sivistyneisiin tutkimusmenetelmiin saattaisivat olla liian kalliita yksittäiselle yritykselle tai yliopistolle rakentaa ja ylläpitää. Siksi näihin tarkoituksiin käytetään tiedemiehiä Argonne'sta, mutta myös teollisuussektorilta, akateemisista laitoksista ja muista laboratorioista.
Energiantutkimus-ohjelma etsii ratkaisuja luotettavaan energian toimitusketjuun ja puhtaaseen luontoystävälliseen energiantuotantoon ja -käyttöön tulevaisuudessa. Argonne'n tiedemiehet ja tutkijat kehittävät edistyksellisiä energiansäilöntäkeinoja ja polttoainekennoja, mutta myös energian jakelu- ja tuotantokeinoja ja varastointimenetelmiä.
Ympäristöjohtaminen tarkoittaa ympäristönhallintamenetelmiä ja ratkaisuja kansallisiin ympäristökysymyksiin. Tutkimuskohteina ovat vaihtoehtoiset energiamuodot, ympäristöriskien hallinta ja arviointi, jätehaittojen ympäristönhallinta ja minimoiminen, elektrometallurginen uhka sekä uudet menetelmät ja teknologiat koskien ympäristön saastumisen torjuntaa ja ydinvoimalaitosten ikääntymisen ehkäisemistä.
Kansallinen turvallisuus: Argonne'n vahvuudet liittyvät ydinpolttoaineketjun asiantuntevaan hallintaan, biologiaan, kemiaan ja systeemien mallintamiseen ja analyyseihin. Tämä auttaa kehittämään uudenlaisia välineitä, joilla voidaan ehkäistä biologisia, kemiallisia ja radioaktiivisia uhkia.
Tyttöjen Elvis

Tyttöjen Elvis ("Girl Happy") oli Elvis Presleyn järjestyksessä 15. elokuva. Elokuvan ohjasi Boris Sagal, käsikirjoittivat Harvey Bullock ja R.S. Allen, ja tuotti Joe Pasternak.
Elvis Presleyn vastanäyttelijänä nähtiin Shelley Fabares. Kuvaukset aloitettiin kesäkuun 22. päivänä vuonna 1964 ja elokuva valmistui tammikuun 1. päivänä vuonna 1965.
Elokuvassa Elvis esittää rockyhtyeen vetäjää Rusty Wellsiä, jonka chicagolainen gangsteri palkkaa suojelemaan tytärtään Valerieta. Nuoret lähtevät lomalle Fort Lauredaleen. Tytär ihastuu ensin Wellsiin, mutta raivostuu kuullessaan tämän olevan hänen isänsä palveluksessa. Loppu on kuitenkin onnellinen.
Galla Placidia

Galla Placidia (Aelia Galla Placidia, noin 390 – 27. marraskuuta 450) oli Theodosius I:n tytär ja keisarien Honoriuksen ja Arcadiuksen siskopuoli. 
Vallatessaan Rooman vuonna 410 viigoottien kuningas Alarik otti Gallan panttivangiksi, ja gootit veivät hänet mukanaan Galliaan. Vuonna 414 Galla joutui menemään naimisiin Ataulfin kanssa. Ataulf oli Alarikin lanko ja hänestä oli tullut visigoottien uusi kuningas Alarikin kuoleman jälkeen. Vuonna 415 Ataulf kuoli ja seuraavana vuonna Galla palautettiin roomalaisille. 
Gallan velipuoli Länsi-Rooman keisari Honorius pakotti hänet menemään naimisiin kenraali Konstantiuksen kanssa. He saivat yhdessä pojan, josta tuli myöhemmin Valentinianus III, ja tytön, Justa Grata Honorian. Vuonna 421 Konstantiuksesta tuli Honoriuksen kanssahallitsija ja samalla Gallasta tuli keisarinna, "augusta".
Kun Konstantius kuoli, Galla joutui jättämään Länsi-Rooman ja hakeutumaan Konstantinopoliin Theodosius II:n hoviin. Kun Honorius kuoli vuonna 423, julistautui muuan Johannes Länsi-Rooman keisariksi. Theodosiuksen avulla Johannes kukistettiin ja Gallan pojasta Valentinianuksesta tehtiin Länsi-Rooman keisari. Todellisuudessa Galla oli todellinen hallitsija. Hän valitsi erään Felixin korkeimmaksi sotilaspäällikökseen, "magister militumiksi". Felix kuitenkin tapettiin erään Johanneksen tukijan, kenraali Aetiuksen käskystä. Galla kuoli vuonna 450, vähän ennen kuin hunnit Attilan johdolla hyökkäsivät nykyisen Italian alueelle.
Galla Placidia oli luonteeltaan hurskas ja korjautti useita kirkkoja Roomassa ja Ravennassa, jossa on myös hänen hautakappelinsa.
Shelley Fabares

Michele Marie ”Shelley” Fabares (s. 19. tammikuuta 1944 Santa Monica, Kalifornia, Yhdysvallat) on yhdysvaltalainen näyttelijä ja laulaja. 
Fabares on työskennellyt pitkään näyttelijänä, ja hänen uransa kohokohtina voidaan pitää näyttelemistä kolme kertaa Elvis Presleyn elokuvien naispääosassa.
Ensimmäisen näyttelijäntyönsä Fabares teki vuonna 1955 elokuvassa "The Girl Rush", jonka jälkeen hänet nähtiin useissa rooleissa eri elokuvissa. Fabaresin uran käännekohta tapahtui vuonna 1964, kun hän sai naispääosan Elvis Presleyn tähdittämästä elokuvasta "Tyttöjen Elvis". Hän näytteli naispääosaa myös Elviksen seuraavissa elokuvissa "Loma Kaliforniassa" (1966) ja "Vauhtia ja vedenneitoja" (1967).
Fabares tunnetaan myös televisiorooleistaan sarjoissa "The Donna Reed Show" ja "Coach".
Boris Sagal

Boris Sagal (18. lokakuuta 1923 Jekaterinoslav (nyk. Dnipro), Ukrainan SNT – 22. toukokuuta 1981 Portland, Oregon, Yhdysvallat) oli ukrainalaissyntyinen, Yhdysvalloissa uransa tehnyt televisio- ja elokuvaohjaaja. Hänen merkittävimpiin teoksiinsa lukeutuu muun muassa Elvis Presleyn elokuva "Tyttöjen Elvis" (1965).
Sagal syntyi Ukrainassa, mutta muutti jo lapsena Yhdysvaltoihin. Hän aloitti näyttelijänä 1950-luvun alulla ja siirtyi sitten ohjaajaksi. Hänen ensimmäinen teatterielokuvansa oli "Dime with a Halo" vuodelta 1963, mutta pääasiassa hän työskenteli television puolella.
Sagal kuoli tapaturmaisesti käveltyään helikopterista poistuessaan päin peräroottoria "World War III" -televisioelokuvan kuvauksissa Oregonissa vuonna 1981. Hän menehtyi sairaalassa viisi tuntia myöhemmin.
Sagalilla oli ensimmäisen vaimonsa, sydänsairauteen 1970-luvulla kuolleen Sara Zwillingin kanssa viisi lasta, muun muassa näyttelijä Katey Sagal. Zwillingin kuoltua Sagal meni toisiin naimisiin tanssija-koreografi Marge Championin kanssa.
Harvey Bullock

Harvey Bullock (4. kesäkuuta 1921 – 23. huhtikuuta 2006) oli yhdysvaltalainen elokuvatuottaja ja käsikirjoittaja. Hänen käsikirjoittamansa on muun muassa vuonna 1965 ensi-iltansa saanut elokuva "Tyttöjen Elvis", jonka pääosaa näyttelee Elvis Presley.
R. S. Allen

R.S. Allen (3. elokuuta 1924 New York, Yhdysvallat – 17. lokakuuta 1981 Los Angeles, Kalifornia, Yhdysvallat) oli yhdysvaltalainen elokuvakäsikirjoittaja ja -tuottaja. Hän kirjoitti komedioita, sota-elokuvia ja romanttisia elokuvia sekä television tilannekomedioita. 
Allen käsikirjoitti muun muassa Elvis Presley -elokuvan "Tyttöjen Elvis" (1965) sekä animaatioelokuvan "Retu Kivinen salaisena agenttina" ("The Man Called Flintstone", 1966).
Joe Pasternak

Joseph "Joe" Pasternak (19. syyskuuta 1901 Itävalta-Unkari – 13. syyskuuta 1991) oli unkarilaissyntyinen yhdysvaltalainen elokuva-alan legendoihin kuuluva ohjaaja ja tuottaja.
Hänen tunnetuimpiaan töitään ovat Elvis Presleyn tähdittämät elokuvat Spinout (1966) ja Tyttöjen Elvis (1965), joissa hän toimi tuottajana. Kaiken kaikkiaan hän tuotti 99 elokuvaa ja televisiosarjaa.
Hän menehtyi Parkinsonin tautiin 13. syyskuuta vuonna 1991.
Hänellä on tähti Hollywoodin Walk of Famella.
Poptori

Poptori Oy on vuonna 1995 perustettu suomalainen perheyritys, joka keskittyy kotimaisen musiikin uustuotantoon, tekijänoikeuksien jalostamiseen, omistamiseen ja hallintoon digitaalisessa ympäristössä. 
Poptorin vahva eetos on kotimaassa tuotetun musiikin taloudellisen ja henkisen arvon tunnustaminen ja tuottojen jääminen Suomeen synnyttämään uutta kulttuuripääomaa. Yhtiön toimitusjohtajana toimi Erkki Puumalainen. Joulukuussa 2018 Poptorin fyysistä jakeluliiketoimintaa jatkamaan perustettiin Poptori Finland -niminen yritys. Uutta Poptorin jakeluyhtiötä jatkavat Erkki Puumalaisen lapset.
Poptorin tuotannon perusta musiikissa keskittyy uusien artistien synnyttämiseen, levyjen uudelleenjulkaisuihin sekä eri artistien vanhojen menestyskappaleiden uusintalevytyksiin. Yhtiölle levyttäneitä artisteja ovat muun muassa Petrus Schroderus, Kai Hyttinen, Tauski, CatCat, Danny, Jukka Kuoppamäki ja RosvoSektori. Vuodesta 2003 alkaen Poptori liitti musiikin tuotantoon mukaan kuvituksen ja 5.1 surround -äänen DVD-tallentamista varten.
Poptorin määritteleminä pääkohderyhminä ovat alle yhdeksänvuotiaat ja yli 35-vuotiaat kuluttajat. Tuotteita myydään sekä yksityisille ihmisille että liikelahjakäyttöön. Poptorin tuotteita myytiin parhaimmillaan yli tuhannessa myyntipisteessä. CD-levyjen lisäksi muita jakeluformaatteja ovat hybridimedia, CD/DVD-postikortit ja Double Art -musiikki-DVD:t.
Poptori oli keväällä 2022 perustamassa Suomen Luova Talous (SULT) ry nimistä etujärjestöä mallintamaan luovan talouden kotimaisia ekosysteemejä.
Porolahti

Porolahti () on Uudellamaalla Helsingissä Roihuvuorella ja Herttoniemessä mantereen ja Tammisalon saaren välissä sijaitseva merenlahti ja vesistöviranomaisen luetteloima järvi.
Nimen alkuperä.
Kun Porolahden vesialue oli salmi, käytettiin siitä seuraavia nimityksiä: Hertonäsström ”Herttoniemenvirta”, Hertonässund ”Herttoniemensalmi”, Strömssund ”Virransalmi” ja Tammelundssund ”Tammisalonsalmi”. Nimi Poroviken esiintyy ensimmäisen kerran vuonna 1904 Herttoniemen kartanon omistajan John Bergbomin muistiinpanoissa. Tällä on saatettu viitata uidessa pohjasta veden mukana nousseeseen mutaan ja karikkeeseen. Lahden suomenkielinen nimitys on lainaa ruotsinkielisestä nimestä ja se on painettu ensimmäisen kerran karttaan vuonna 1931.
Maantietoa.
Porolahti on 950 metriä pitkä, 160 metriä leveä, ja sen pinta-ala on 6,7 hehtaaria. Se on aikoinaan ollut Tammisalon mantereesta erottanut salmi, jonka matalampi osuus on maatunut ja silloin Porolahdesta on tullut lahti. Veden vaihtuvuuden varmistamiseksi sen itäosaan on 1800-luvulla kaivettu Tammisalon kanava Strömsinlahteen . Porolahdella on yksi saari. Se on 100 metriä pitkä ja 80 metriä leveä. Saareen on rakennettu kaksi siltaa, joita pitkin pääsee Tammisaloon kävellen tai pyöräilen. Porolahden rantaviivan pituus on 2,9 kilometriä. Pohjoisrannassa on sijainnut Porolahdenpuisto 1990-luvulta alkaen ) ja etelässä sijaitseeTammisalon asuinalue. Tammisaloon johtaa kaksi tietä. Toinen ylittää Porolahden suun Tiiliruukinlahden kohdalla ja toinen Tammisalon kanavan. Porolahden peruskoulu sijaitsee lähellä Porolahtea.
Vesistösuhteet.
Järvi sijaitsee Suomenlahden rannikkoalueella (vesistöaluetunnus 81), jonka välialueeseen 81V047 lampi kuuluu. Porolahteen laskee Herttoniemessä virtaava Porolahdenpuro (1,3 km²). Porolahden vesi vaihtuu läntisestä ja itäisestä kanavasta luontaisesti ja erityisesti tuulisina päivinä, kun tuuli työntää Tuuliruukinlahdelta tai Strömsinlahdelta vettä sisään kanavia pitkin. Porolahden vedenpinnan korkeus on sama kuin Suomenlahdella eli 0 metriä mpy (N2000).
Sun Records

Sun Records on Sam Phillipsin vuonna 1952 Yhdysvaltojen Memphisissä perustama levy-yhtiö, joka on samalla merkittävin neljästä samannimisestä 1900-luvulla toimineesta levy-yhtiöstä.
Sam Phillips oli perustanut Memphisiin äänitysstudion jo tammikuussa 1950. Phillips myi Sun Records -levy-yhtiön oikeudet vuonna 1969, joskin viimeisinä vuosina se ei ollut tuottanut kuin satunnaisia levytyksiä.
Sun Records toimi pienessä liiketilassa, jonne vuonna 1953 saapui Elvis Presley. Phillipsin vakuututtua nuoren laulajan kyvyistä alkoi valmistua Elviksen ensimmäisiä levytyksiä. Myöhemmin Phillips myi Elviksen RCA-levy-yhtiölle 35 000 dollarilla. Phillipsiltä oli diagnosoitu syöpä, ja hän epäili kuolevansa, joten hän luopui omistuksestaan, mutta hän toipui.
Sun Recordsia pidetään levy-yhtiönä, joka mullisti populaarimusiikin. Sun Recordsin studiossa ovat levyttäneet myös Jerry Lee Lewis, Charlie Rich, Carl Perkins, Johnny Cash ja Roy Orbison. Suomalaisista artisteista studiolla on käynyt laulamassa muun muassa Kari Tapio.
Memphis

Memphis on Yhdysvaltain Tennesseen osavaltiossa sijaitseva kaupunki ja asukasluvultaan osavaltion toiseksi suurin Nashvillen jälkeen. Kaupungin asukasluku on yli 630 000 ja kaupunkiseutu mukaan lukien noin 1,3 miljoonaa. Memphisissä on 1900-luvun kuluessa syntynyt tai kehittynyt useita kevyen musiikin tyylisuuntia. Kaupunki on tunnettu erityisesti blues-, rock- ja soul-musiikista, joihin liittyvät useat kaupungin nähtävyydet. Myös hip hopin alagenre, memphis rap on saanut alkunsa Memphisissä.
Maantiede ja ilmasto.
Memphis sijaitsee Mississippi-joen varrella, Tennesseen lounaisnurkassa, Arkansas’n ja Mississippin osavaltioiden rajalla.
Vuoden kuumin kuukausi on heinäkuu, keskimääräinen ylin lämpötila 33° C. Kylmintä on tammikuussa, keskimääräinen alin nollan vaiheilla. Vuoden keskimääräinen sademäärä on 1363 mm, lunta kertyy joitakin senttejä.
Kulttuuri.
Memphisissä sijaitsee Elvis Presleyn koti Graceland, joka on maan suosituin yksityishenkilön koti matkailukohteena Valkoisen talon jälkeen. Graceland kerää yli 600 000 matkailijaa vuosittain.
Beale Street on 1920-luvulta alkaen tunnettu Bluesin yhtenä keskuksena. Nykyisin Beale Streetillä on esimerkiksi B.B. Kingin omistama ravintola. Sun Records toimi erityisesti 1950- ja 1960-luvuilla uransa aloittaneiden muusikoiden ensimmäisenä levytyspaikkana. Tunnetuimpia näistä ovat Elvis Presley, Jerry Lee Lewis, Johnny Cash, Carl Perkins ja Roy Orbison. Soul-musiikin historiaan liittyy 1960- ja 1970-luvuilla toiminut Stax -studio ja levy-yhtiö, jonka tunnetuin artisti on Otis Redding. Al Green asuu yhä kaupungissa ja toimii laulajan uransa ohella paikallisen seurakunnan pappina. Aretha Franklin oli kotoisin Memphisistä.
Yhdysvaltojen poliittisessa historiassa Memphis tunnetaan kaupunkina, jossa Martin Luther King murhattiin keväällä 1968. Nykyisin Kingin murhapaikalla Lorraine -motellissa toimii kansallinen ihmisoikeusmuseo.
Myös kuuluisa hip hop yhtye Three 6 Mafia on saanut alkunsa Memphisin kaupungista. He ovat hip hopin alalajin Memphis rap pioneereja. 
Talous.
Memphisin suurin yksittäinen työnantaja on FedEx-kuriiripalvelu. Muita suuria työllistäjiä ovat koulut, terveydenhoito ja valtion virastot.
Suur-Memphisin asukkaista lähes viidennes elää köyhyysrajan alapuolella. Osuus oli vielä suurempi ennen vuotta 2016, jolloin Memphis kohosi Yhdysvaltojen suurkaupunkien joukossa köyhimmästä toiseksi köyhimmäksi.
Graceland

Graceland on Memphisin kaupungissa Tennesseessä sijaitseva tila, jonka Elvis Presley osti kodikseen vuonna 1957. Tila on ollut jo yli 50 vuotta Elvis-fanien pyhiinvaelluspaikka, ja se onkin Yhdysvaltojen toiseksi suosituin yksityishenkilön koti 600 000 vuosittaisella kävijällään. Edellä on vain miljoona kävijää keräävä Valkoinen talo, joka on kuitenkin myös satojen ihmisten työpaikka.
Sijainti.
Graceland sijaitsee Whitehavenin esikaupunkialueella. Noin kuudentoista kilometrin päässä Memphisin keskustasta etelään sijaitseva tila oli alun perin yksi talo "Highway 51 Southin" varrella. Tammikuussa 1972 osoite muuttui, kun Gracelandin viereinen tie nimettiin Elvis Presley Boulevardiksi.
Historia.
Gracelandin kaksikerroksisen, siirtomaatyylisen talon rakennutti tohtori Thomas Moore ja vaimonsa Ruth vuonna 1939. Hänen lapsenlapsensa Ruth Brown Moore myi tilan Elvikselle 102 500 dollarilla maaliskuussa 1957. Nimensä tila oli saanut Mooren tädiltä Gracelta. Elviksen vanhemmat sekä isoäiti muuttivat taloon toukokuussa 1957 ja elokuvaa "Rock’n roll -suosikki" kuvannut Elvis kuukautta myöhemmin.
Elvis teetti alkuperäisiin rakennuksiin suuria muokkauksia ja kaksi laajennusta (toinen nimeltä "Jungle Room") niiden kahdenkymmenen vuoden aikana, jotka hän tilalla ehti asua. Gracelandissa on 23 huonetta. Lähes kaikki alkuperäiset sisätilat uudistettiin, ja tilan maille rakennettiin uima-allas sekä puutarha meditaatiota varten. Elvis kuoli Gracelandin yläkerrassa sijaitsevassa kylpyhuoneessa sydämen rytmihäiriöön 16. elokuuta 1977. Meditaatiopuutarhaan on haudattu Elviksen lisäksi hänen äitinsä Gladys Presley, isänsä Vernon Presley, isoäitinsä Minnie Mae Presley ja tyttärensä Lisa Marie Presley. Lisäksi puutarhassa on muistomerkki, joka on pystytetty Elviksen kuolleena syntyneen kaksosveljen Jesse Garon Presleyn muistoksi.
Graceland nykyään.
Tilan omistaa nykyään tammikuussa 2023 kuolleen Lisa Marie Presleyn tytär Riley Keogh. Yleisölle 7. kesäkuuta 1982 avattu tila toimii sekä museona että matkamuistomyymälänä. Lisäksi tiluksilla sijaitsevat hotellit Heartbreak Hotel ja The Guest House.
Vuosittain tilan läheisyydessä järjestetään Elvis Presleyn kuolinpäivänä 16. elokuuta kynttiläkulkue, johon osallistuvat ympäri maailmaa saapuneet kymmenet tuhannet ihailijat.
Pääsy Gracelandin yläkertaan on kielletty omaisten toiveesta.
Kulttuurihistoria.
Vuonna 1991 Graceland lisättiin National Register of Historic Places -listalle, joka on liittovaltion virallinen luettelo kansallisesti arvokkaista suojelukohteista. Vuonna 2006 Graceland lisättiin National Historic Landmark -listalle, joka on Yhdysvaltain sisäministeriön virallinen luettelo kansallisesti merkittävistä kohteista. Vuonna 2013 Graceland äänestettiin Best Iconic American Attractioniksi eli parhaaksi nähtävyydeksi Yhdysvalloissa.
Jakarandat

Jakarandat ("Jacaranda") ovat trooppisen alueen puita, joita on yhteensä noin 50 lajia. Niiden koko vaihtelee pensaasta suureen puuhun.
Jakarandaa kasvatetaan runsaasti katu- ja puistopuina seuduilla, joissa ilmasto on kautta vuoden kyllin lämmin. Taimena puut kestävät muutaman pakkasasteen lyhytaikaista kylmyyttä, ja varttuneet puut selviytyvät vielä runsaasta viidestä pakkasasteesta menehtymättä.
Kauppanimellä jakaranda tunnettu ja arvostettu puuaines saadaan kuitenkin palisanterien ("Dalbergia") lajeista, joilla ei ole mitään tekemistä jakarandan ("Jacaranda mimosifolia") kanssa.
Johannes (usurpaattori)

Johannes () oli roomalainen virkamies, joka julistautui Länsi-Rooman keisariksi Honoriuksen kuoltua vuonna 423. Ennen tätä Johannes oli toiminut notaarina ja hänen henkilöstään ei tiedetä paljon mitään. Johanneksen tukijoihin kuuluivat "magister militum" Castinus ja Aëtius, joka oli erään toisen "magister militumin", Gaudentiuksen poika. Johannes yritti neuvotella Itä-Rooman keisarin Theodosius II:n kanssa, mutta tämä lähetti kenraali Ardaburin asettamaan Honoriuksen siskonpojan Valentinianus III:n Länsi-Rooman valtaistuimelle. Johanneksen onnistui vangita Ardabur, mutta tämä sai Johanneksen kannattajia ylipuhuttua omalle puolelleen. Lopulta Johannes vangittiin, pahoinpideltiin ja teloitettiin. Aetius ja hänen johtamansa joukko hunneja saapui paikalle kolme päivää Johanneksen kuoleman jälkeen. Tilanne rauhoittui, kun hunnit lahjottiin ja Aetiuksesta tehtiin "comes".
N-37

N-37 on neuvostoliittolainen lentokoneissa käytetty 37 millimetrin konetykki. Sen suunnitteli Aleksandr Nudelman toisen maailmansodan aikaisen NS-37-tykin seuraajaksi. Tykki otettiin käyttöön vuonna 1946. Se oli 30 prosenttia kevyempi kuin edeltäjänsä, mutta se oli myös lähtönopeudeltaan 23 prosenttia hitaampi.
N-37 on lentokonetykiksi kookas ase, jonka ammus on myös huomattavan raskas. Ammuksen lähtönopeus, 690 m/s, on alhaisempi kuin saman aikakauden kevyemmillä lentokonetykeillä. Samoin aseen tulinopeus on vain 400 laukausta minuutissa. Suurikaliiperisen tykin rekyyli ja ruutikaasut olivat ongelmallisia suihkuhävittäjissä, kuten myös paljon tilaavievän aseen ja tarvittavan ammusmäärän sijoittamisessa koneeseen, mutta yksikin osuma saattoi riittää viholliskoneen alasampumiseen.
NL-37:ä käytettiin MiG-9-, MiG-15-, MiG-17- sekä varhaisissa MiG-19-hävittäjissä, Jakovlev Jak-25 -koneessa, sekä muissakin konetyypeissä. Tykin valmistus päättyi 1950-luvun lopussa, mutta se oli palveluskäytössä vielä vuosia tuotannon loppumisen jälkeen.
Versiot
Lamed

Lamed on monen seemiläisen kielen aakkoston 12. kirjain. Se sisältyy muun muassa heprealaiseen, foinikialaiseen ja aramealaiseen kirjaimistoon. Lamed on kreikkalaisen lambdan, arabialaisen lāmin (ل), latinalaisen L:n ja kyrillisen Л:n edeltäjä. Kirjaimen nimi tulee sauvaa tai tutkainta eli paimenen piikkipäistä työvälinettä tarkoittavasta sanasta.
Lamed hepreassa.
Heprean kielessä lamed ääntyy [l]. Kieliopillisesti se toimii sanan edessä prepositiona, jolla on useita merkityksiä. Tavallisin on datiivinen -lla, -lle, mutta prepositio voi ilmaista myös suuntaa tai translatiivia (-ksi). Verbin eteen liitettynä lamed muodostaa infinitiiviä vastaavan muodon. Heprealaisessa numerojärjestelmässä lamedilla on lukuarvo 30.
Esimerkkejä:
Roermond

Roermond on kunta, hiippakunta ja kaupunki Alankomaiden eteläisimmässä maakunnassa Limburgissa. Vuonna 2016 kaupungissa oli noin 57 000 asukasta. Kaupungista on matkaa Belgian rajalle lounaaseen noin 15 kilometriä ja itään Saksan rajalle noin viisi kilometriä.
Roermond sijaitsee Maas-joen varrella, joka kulkee myös Limburgin pääkaupungin, Maastrichtin läpi. Kaupungin lähellä sijaitsee 3 000 hehtaarin kokoinen Maasplassenin järvialue.
Aiheesta muualla.
http://www.roermond.nl
Konstantinus III

Flavius Claudius Constantinus tai Konstantinus III oli roomalainen sotilas, joka julistautui Länsi-Rooman keisariksi vuonna 407 Britanniassa sen jälkeen kun eräs toinen usurpaattori Gratianus kuoli. Hän sai nopeasti valtaansa myös Gallian ja Hispanian. Keisari Honorius lähetti kenraali Saruksen Galliaan kukistamaan Konstantinusta, mutta Konstantinuksen "magister militum" Gerontius kukisti hänet. Konstantinus teki vanhimmasta pojastaan Constansista apukeisarin eli "caesarin" vuonna 408. 
Vuonna 409 Konstantinuksen asema oli niin tukala, että hän pyysi Honoriukselta anteeksi vallankaappaustansa ja lupasi auttaa häntä visigootteja vastaan. Honorius tunnusti Konstantinuksen aseman keisarina. Mutta jo samana vuonna Galliaan hyökkäsivät vandaalit, alaanit ja sveebit. Gerontius sai heidät pysäytettyä, mutta kapinoi heti tämän jälkeen. Hän antoi julistaa erään Maximuksen keisariksi ja sai pian valtaansa Britannian ja Hispanjan. Vuonna 411 Honoriuksen kenraali Konstantius kukisti Gerontiuksen ja alkoi piirittää Konstantinusta Arlesissa. Konstantinus pakeni erääseen kirkkoon ennen kuin antautui Konstantiukselle. Hänet murhattiin kuitenkin ennen kuin hän pääsi perille Honoriuksen luokse Ravennaan.
Työelämään tutustuminen

Työelämään tutustuminen eli TET () on peruskoulun yläkoulun oppimäärään sisältyvä lyhyt työharjoittelu. TET on osa koulunkäyntiä, joten siitä ei makseta palkkaa eikä oppilas ole työsuhteessa TET-paikkaansa. TET järjestetään yleensä 8. ja 9. luokalla (joissain kouluissa pelkästään 9:nnellä), mutta joissain oppilaitoksissa myös 7. luokat käyvät TET:issä esimerkiksi oman koulun keittiössä tai vanhempansa/lähisukulaisensa työpaikalla. TETin kesto vaihtelee. Lyhyimmillään se voi olla 7. luokalla yhden päivän ja pisimmillään joissakin kouluissa kaksi viikkoa 9. luokalla.
TET-jakson aikana oppilaat tutustuvat ohjatusti yritysten ja työyhteisön toimintaan. TET on monelle nuorelle ensimmäinen kokemus työelämästä. Nuori pääsee näkemään, millaista on työelämä, millaista on olla työntekijä, millaista on toimia työyhteisössä. Tutustumisjakson aikana nuori voi päästä tutustumaan useampiin ammatteihin ja aloihin ja saada näin tietoa ammatinvalintasuunnitelmiensa tueksi. TET:n tavoitteena on koulutuksen ja työelämän vuorovaikutuksen laajentaminen ja tehostaminen. Nuoret saavat ainutkertaista tietoa ja omakohtaista kokemusta työelämän vaatimuksista, asetelmista ja oikeasta tekemisestä. Yrityksille puolestaan avautuu mahdollisuus vaikuttaa oppilaiden asenteisiin. 
TET-jakso on vuonna 1979 Airiston Nuorkauppakamarin (ent. Kaarinan Nuorkauppakamari) käynnistämä hanke, jonka alkuvaiheessa työharjoittelun lisäksi koululaisille järjestettiin osallistavia luentoja yrittäjyydestä. Hanke laajeni nopeasti Suomen Nuorkauppakamarin valtakunnalliseksi projektiksi ja vuonna 1981 se luovutettiin yhteiskunnan käyttöön. 
Lasten ja nuorten säätiö perusti syksyllä 2023 valtakunnallisen TET.fi-verkkopalvelun, jonka tarkoituksena on koota kaikki Suomen TET-paikat samaan palveluun. Verkkopalvelussa nuoret voivat etsiä ja hakea itselleen mieluista TET-harjoittelupaikkaa.
Kari Rydman

Kari-Walter Rydman (s. 15. lokakuuta 1936 Helsinki) on suomalainen säveltäjä, musiikinopettaja ja kirjoittaja. Hän asuu ja toimii Valkeakoskella.
Elämä ja ura.
Säveltäjänä Rydman on itseoppinut. Konserttimusiikissaan hän on yhdistellyt erilaisia aineksia avantgardesta uustonaalisuuteen. Suurelle yleisölle Rydman on tuttu etenkin lauluistaan, joissa hän on pyrkinyt kaatamaan taiteen ja viihteen välisiä raja-aitoja. 1960-luvun alussa Rydman oli perustamassa Suomen musiikkinuoriso -yhdistystä, jonka muita nimekkäitä jäseniä olivat Erkki Salmenhaara, Seppo Heikinheimo, Ilkka Oramo, Henrik Otto Donner, Ilpo Saunio ja Reijo Jyrkiäinen. Vuosina 1957–1977 Rydman toimi opettajana Helsingin Yhtenäiskoulussa ja vuodesta 1977 Valkeakosken musiikki- ja työväenopistossa.
Rydman on kirjoittanut orkesteri- ja kamarimusiikkia (muun muassa kaksi sinfoniaa ja kuusi jousikvartettoa), pienoisoopperan "Slottsmordet" (Ruotsin Rikskonserterin tilausteos), tanssinäytelmät "Väki ilman valtaa" ja "Salka Valka" (molemmat tanssiteatteri Raatikolle), kuorosävellyksiä, laulusarjoja (muun muassa Topeliuksen ja Maja Rydmanin sanoihin), lauluja omiin sekä muun muassa Aaro Hellaakosken, Jussi Kylätaskun ja Lasse Heikkilän teksteihin (muun muassa "Niin kaunis on maa", "Kanttorin jenkka" ja "Kaunein uni" omaan tekstiin), liturgista kirkkomusiikkia sekä elokuva- ja teatterimusiikkia. Rydman teki 1960- ja 1970-luvuilla yhteistyötä etenkin Risto Jarvan kanssa; hän sävelsi musiikin muun muassa Jarvan elokuviin "Yö vai päivä", "Onnenpeli" ja "Työmiehen päiväkirja". Laulajana hän on levyttänyt omia, tyyliltään liedin ja chansonin välillä sijaitsevia laulujaan. Lisäksi hän on toiminut musiikkikriitikkona ja osallistunut yhteiskunnalliseen keskusteluun.
Yhtä suosituimmista lauluistaan, "Elämä on kaunis", Rydman on luonnehtinut seuraavasti: ”Runo joka Larin-Kyöstiltä jäi kirjoittamatta, laulu jota Merikanto ei tehnyt eikä Tapsa Rautavaara laulanut; niinpä minun piti se tehdä vuonna -65. Pitkään minä vähän häpesin tätä rallia, olenhan sentään sinfoniantekijä.” Vuonna 1963 erästä illanviettoa varten sävelletty "Kanttorin jenkka" on Rydmanin mukaan parodinen muunnelma Johann Sebastian Bachin kolmannen brandenburgilaisen konserton teemasta, mutta kappaletta ei uskallettu levyttää tuoreeltaan Hannu Salaman jumalanpilkkaoikeudenkäynnin vuoksi.
Kari Rydman sai Pro Finlandia -mitalin vuonna 1997. Vuonna 1977 Rydman ja Martti Pokela saivat Jussi-patsaat Heikki Partasen elokuvaan "Antti Puuhaara" säveltämästään musiikista. Rydmanille myönnettiin Suomen Leijonan komentajamerkki vuonna 2022.
1970-luvulta lähtien Rydman on tullut Valkeakoskella tunnetuksi paikallislehti "Valkeakosken Sanomien" pakina- ja kolumnivieraana. Hänen poikansa oli tiedevaikuttaja Jan Rydman, jonka poika on poliitikko Wille Rydman.
Sävellyksiä.
Kamarimusiikkia
Yksinlauluja
Sekakuorolauluja
Maas

Maas (, ) on 925 kilometrin pituinen Pohjanmereen laskeva joki Euroopassa. Se saa alkunsa Koillis-Ranskasta, virtaa itäisen Belgian halki koilliseen ja laskee Alankomaiden eteläosassa yhteiseen estuaariin Reinin kanssa.
Belgiassa Maas virtaa Sillon industriel -teollisuusalueen läpi. Joen alajuoksulla Alankomaissa sen varrella ei ole merkittäviä kaupunkeja. Maasin varrella olevia paikkakuntia ovat Ranskassa Charleville-Mézières, Belgiassa Namur ja Liège ja Alankomaissa Maastricht, Roermond, Venlo, Beesel, Maasbracht, Dilsen, Elsloo ja Meerssen.
Vuoden 1648 Westfalenin rauhaan saakka Maasjoki oli Pyhän saksalais-roomalaisen keisarikunnan länsiraja. Toisen maailmansodan aikana vuonna 1944 Maasjoen ja sen siltojen hallinnasta käytiin kaksi suurta taistelua: Operaatio Market Garden ja Ardennien taistelu.
Adaridi

Adaridi AD 3 oli venäläisen insinööri Boris Adaridin Suomessa suunnittelema ja rakennuttama puurakenteinen, yksimoottorinen ja ylätasoinen moottorilentokone. 
Kehitys ja käyttö.
Boris Adaridi tarjosi suunnittelemansa kevytrakenteisen koneen piirustuksia Ilmailuvoimille toukokuussa 1923. Ilmailuvoimien esikunta hyväksyi suunnitelman yhden kevytrakenteisen koneen rakentamisesta, ja prototyypin rakennustyöt aloitettiin syksyllä 1923 Ilmailutelakalla Santahaminassa. Kone valmistui seuraavan vuoden keväällä, ja sen ensilento lennettiin 17. huhtikuuta 1924. Ensilennon suoritti Suomen ilmailuvoimissa tuolloin palvellut ensimmäisen maailmansodan hävittäjälentäjä, saksalainen yliluutnantti E. Thuy. Thuy piti koneen lento-ominaisuuksia tyydyttävinä, mutta totesi koneen moottorin olevan liian heikkotehoinen, josta johtuen kone pyrki sakkaamaan kaarron aikana. Koneen rakennetta muutettiin Thuyn lausunnon perusteella siten, että laskutelinettä siirrettiin eteenpäin koneen painopisteen saamiseksi oikeaan kohtaan. 
Ilman rekisteritunnusta jäänyt kone oli kokeilukäytössä Utissa kesästä 1924 alkaen Hävittäjäeskaaderilla (myöhemmin Maalentoeskaaderi) vuoteen 1931. Sen käyttö oli hyvin vähäistä, konetta ei muutosten jälkeen saatu enää ilmaan. Konetta säilytettiin lentoyritysten jälkeen käyttämättömänä ensin Utissa ja myöhemmin Vesivehmaalla, josta se siirrettiin Ilmailumuseoyhdistyksen näyttelyyn ja myöhemmin entisöitäväksi. Kone on nykyään näytteillä entisöitynä Suomen ilmailumuseossa.
Ruotsin valtionpankki

Ruotsin valtionpankki () on Ruotsin keskuspankki. Vuonna 1668 perustettua pankkia pidetään maailman vanhimpana keskuspankkina.
Historiaa.
Riksbankin edeltäjä oli vuonna 1656 perustettu "Stockholms Banco", joka tunnetaan myös perustajansa Johan Palmstruchin mukaan "Palmstruchin pankkina". Vaikka Stockholms Banco oli yksityisesti omistettu, Ruotsin kuningas valitsi pankin johdon ja antoi pankille toimiluvan, joka sisälsi määräyksiä siitä, kuinka pankin tuli toimia. Stockholms Bancolla oli oikeus laskea setelirahaa liikenteeseen. Pankki ajautui kuitenkin konkurssiin, koska se oli laskenut liikaa rahaa kiertoon ilman riittäviä vakuuksia. Palmstruchin oikeus harjoittaa pankkitoimea siirrettiin "Riksens Ständers Bankille" 17. syyskuuta 1668.
Syntynyt uusi pankki toimi Ruotsin silloisen parlamentin alaisuudessa, jotta vältyttäisiin kuninkaan liian suuresta vaikutuksesta pankin toimintaan. Pankin nimi muutettiin nykyiseen muotoonsa vuonna 1866 Ruotsin valtiopäiväuudistuksen yhteydessä.
Stockholms Bancon konkurssiin johtaneiden syiden takia Riksbank ei saanut toimintansa alussa laskea setelirahaa liikenteeseen. Uusi pankki sai oikeuden laskea setelirahaa liikenteeseen vasta vuonna 1701. Koska väärennetty raha aiheutti vakavia ongelmia 1800-luvun puolivälissä, Riksbank aloitti oman setelipaperinsa valmistamisensa tätä tarkoitusta varten rakennetussa paperitehtaassa Tumbassa, Tukholman lähistöllä.
Muutamia vuosia myöhemmin perustettiin Ruotsin ensimmäiset liikepankit. Myös näillä pankeilla oli oikeus laskea setelirahaa liikenteeseen, mutta näiden pankkien piti tehdä liikkeellelaskemiensa setelien arvoa vastaava vakuustalletus Riksbankiin.
Riksbankin asema varsinaisena keskuspankkina muodostui vuonna 1897 voimaan tulleen lain myötä. Uudessa laissa Riksbankille annettiin ainoana ruotsalaisena pankkina oikeus laskea rahaa liikenteeseen. Rahan liikkeellelaskun monopoli on välttämätön ehto rahapolitiikan toteuttamiselle ja valuutan ulkoisen arvon puolustamiselle, joita pidetään yksinä modernien keskuspankkien tärkeimmistä tehtävistä.
Ruotsin valtionpankin taseessa ulkomaiset valuutat ja kultavarannot muodostavat yli puolet keskuspankin varoista. Pankki julkaisee säännöllisesti arviota varannoistaan. 
Nobel-palkinto.
Kolmisataavuotisen historiansa kunniaksi Riksbank perusti Alfred Nobelin nimeä kantavan taloustieteiden Nobel-palkinnon erityisen ansiokkaasta taloustieteellisestä tutkimuksesta vuonna 1968. Palkinto jaetaan vuosittain 10. joulukuuta samassa tilaisuudessa muiden Nobel-palkintojen kanssa.
Themistios

Themistios (, ; 317 – n. 387) oli kreikkalainen valtiomies, reetori ja filosofi. Hän syntyi Paflagoniassa ja opetti Konstantinopolissa, jossa hän pysyi suurimman osan elämäänsä lukuun ottamatta lyhyttä vierailua Roomassa.
Vaikka Themistios oli pakana, hänet valittiin Constantius II:n senaattiin vuonna 355. Hän toimi Konstantinopolin prefektinä vuonna 384 Theodosius I:n nimittämänä. Hänen tulkintansa Aristoteleen teoksista "Toinen analytiikka", "Fysiikka" ja "Sielusta" ovat arvokkaita, mutta hänen puheensa, joissa hän ylistää aikansa keisareita ja vertaa heitä Platonin ihannefilosofiin ja jopa ihannefilosofin ideaan, ovat nöyristeleviä ja vailla suurta arvoa.
Themistios kirjoitti omat tulkintansa myös Aristoteleen teoksesta "Taivaasta" sekä "Metafysiikan" ensimmäisestä kirjasta, mutta ne ovat säilyneet ainoastaan hepreankielisinä versioina.
Filosofiassa Themistios oli eklektikko, eli hän yhdisteli erilaisia aikaisempia filosofioita. Hän katsoi, että Platon ja Aristoteles olivat samaa mieltä kaikissa oleellisissa asioissa, että Jumala on antanut ihmisille vapauden valita sellaisen palvonnan muodon, joka heitä itseään miellyttää, ja että kristinusko ja hellenismi ovat lähinnä yhden ja saman universaalin uskonnon kaksi eri muotoa.
Vauhtia ja vedenneitoja

Vauhtia ja vedenneitoja ("Clambake") on United Artists -yhtiön tuottama yhdysvaltalainen komediaelokuva, jonka pääosissa ovat Elvis Presley ja Shelley Fabares. Arthur H. Nadelin ohjaaman elokuvan tuottajina toimivat Arthur Gardner, Arnold Laven ja Jules Levy.
Elokuvan ensi-ilta oli 12. joulukuuta 1967.
NBCUniversal

NBCUniversal Media, LLC on kansainvälinen media- ja viihdealan yhtiö, joka toimii niin televisio- kuin elokuva-alallakin. Se syntyi yhdysvaltalaisen General Electricin omistaman NBC:n ja ranskalaisen Vivendi Universalin (myöhemmin Vivendi) Entertainment-yksikön fuusion tuloksena toukokuussa 2004.
Vuonna 2011 Comcast osti 51% enemmistöosuuden yhtiöstä, kun taas General Electric osti itselleen Vivendin osuuden. NBCUniversal on ollut täysin Comcastin omistuksessa vuodesta 2013, jolloin Comcast osti General Electricin osuuden yhtiöstä.
Suomessa nähtyjä NBCUniversalin televisio-ohjelmia ovat mm. "Late Night with Conan O'Brien", "Las Vegas", "Frendit", "Näkijä", "Joey", "West Wing", "Will &amp; Grace", "Heroes" ja "Päivien viemää".
Huvipuistot.
NBCUniversal hallinnoi useita lomakeskuksia, huvipuistoja tai matkailukohteita:
Aero A-32

Aero A-32 on tšekkoslovakialainen kaksitasoinen, kaksipaikkainen ja yksimoottorinen rynnäkkökone 1920-luvun lopulta. Koneen suunnitteli ja sitä valmisti Aero Tovarna Letadel, joka toimi Prahassa. Koska koneen suunnittelun lähtökohtana oli Aero A-11, käytettiin siitä aluksi tyyppimerkintää Aero A-11J. Konetta rakennettiin eri versioina kaikkiaan 116 kappaletta.
Käyttö Suomessa.
Suomen ilmavoimat hankki vuosina 1929–1930 kaikkiaan 16 Aero-Jupiter A-321F ja A-32GR-konetta. Koneiden tunnukset olivat AEj-49 - 64 (pieni j-kirjain erottamassa Aero-11:stä, Jupiter-moottorin mukaan). Konetyyppi oli käytössä suurimmaksi osaksi koulukoneina vuoteen 1944 asti. Koneen kielteisinä piirteinä pidettiin tähystämön ahtautta ja siivekkeiden raskautta suurilla nopeuksilla. Lahden Ilmasilta ry:n ylläpitämässä Päijät-Hämeen ilmailumuseossa on näytteillä ilmavoimien Aero-32-koneyksilö rekisteritunnukseltaan AEj-59.
Amun-Re

Amun-Re on Reiner Knizian suunnittelema ja Hans im Glückin sekä Rio Grande Gamesin julkaisema Egyptiin sijoittuva lautapeli. Peliä voi pelata 3-5 pelaajalla, mutta parhaimmillaan se on 5 pelaajalla.
Peli kestää kuusi vuoroa ja jokainen vuoro koostuu kuudesta vaiheesta:
Pelilauta koostuu 15 erilaisesta provinssista ja pelilautaa halkovasta Niilistä. Provinssit eroavat toisistaan sijainniltaan ja ominaisuuksiltaan. Joissain provinsseissa (erityisesti Niilin rannalla) keskitytään maanviljelyyn, kun taas toisaalla rahaa voi saada kaupankäynnillä. Kukin pelaaja hankkii itselleen aina kolme provinssia ennen pisteytyskierrosta.
Amun-Re on yleensä tasapainottelua pisteiden keruun ja rahan haalimisen välillä. Rahalla voi ostaa parempia provinsseja tai enemmän kiviä, mutta paras strategia on yleensä jokin sopiva kompromissi. Pelissä kerätään pisteitä pyramidien, temppelien ja pistekorttien avulla. Pelin lopuksi rikkaimmat pelaajat saavat myös muutamia ylimääräisiä pisteitä. Eniten pisteitä kerännyt pelaaja voittaa pelin.
Ruotsin kuninkaallinen tiedeakatemia

Ruotsin kuninkaallinen tiedeakatemia () on yksi Ruotsin kuninkaallisista akatemioista. Sen tehtävänä on tieteiden, erityisesti luonnontieteiden ja matematiikan, edistäminen. Alkuvaiheessa tiedeakatemian tavoite oli nykyistä laajempi, sillä tavotteisiin kuului myös talouden, kaupan, hyödyllisten taitojen ja valmisteita koskeva tietämyksen edistäminen : "i Sverige upparbeta och kringsprida kunskaper i matematik, naturkunnighet, ekonomi, handel och nyttiga konster och manufakturer". 
Tiedeakatemia on perustettu vuonna 1739 brittiläisen Royal Societyn ja Ranskan tiedeakatemian antamaa esikuvaa seuraten. Perustajina oli kuusi ruotsalaista tiedemiestä ja poliitikkoa. Kansainvälisesti tunnetun tiedeakatemian ensimmäisistä jäsenistä oli Carolus Linnaeus (myöhemmin Carl von Linné). Varhain mukaan tuli myös Anders Celsius. 
Akatemian toiminnan pääasialliset tarkoitukset ovat:
Akatemian erilliset Nobel-komiteat päättävät vuosittain Nobelin fysiikkapalkinnon, Nobelin kemianpalkinnon ja taloustieteen Nobel-palkintojen saajat. 
Jäsenet.
Tiedeakatemiassa on noin 460 ruotsalaista ja 175 ulkomaista jäsentä. Jäsenkunnan ikä on verraten korkea, sillä jäseninä saa olla korkeintaan 175 enintään 65-vuotiasta ruotsalaista jäsentä; tätä vanhempia jäseniä ei lukumäärärajoitus koske. Kaikkiaan ruotsalaisia jäseniä on tiedeakatemian historian aikana ollut noin 1 700. Jäsenet on jaettu tieteenalansa mukaan kymmeneen eri aihealueeseen eli luokkaan. Vuodesta 1810 lähtien tiedeakatemian kunniajäseneksi on valittu Ruotsin kuningashuoneen jäseniä. Vuonna 2021 esimerkiksi kruununprinssessa Victoria oli tiedeakatemian kunniajäsen.
Perustajajäsenet.
Jäsennumerot 1–5 arvottiin akatemian ensimmäiseen kokoukseen osallistuneiden perustajajäsenien kesken. Kokouksesta poissa ollut sai numeron 6.
Pat Roach

Francis Patrick ”Pat” Roach (19. toukokuuta 1937 Birmingham, Englanti – 17. heinäkuuta 2004 Worcestershire, Englanti) oli englantilainen painija ja näyttelijä.
Painijana hän esiintyi nimellä ”Bomber” Roach ja hänen painivalmentajansa oli Alf Kent. Näyttelijädebyyttinsä Roach teki Stanley Kubrickin elokuvassa "Kellopeliappelsiini" (1971). Hänen merkittävimpiä elokuvaesiintymisiään olivat "Kadonneen aarteen metsästäjät", "Älä kieltäydy kahdesti", "Conan hävittäjä", "Indiana Jones ja tuomion temppeli", "Indiana Jones ja viimeinen ristiretki", Willow – suuri seikkailu sekä "Robin Hood – varkaiden ruhtinas". Roach on tunnettu myös Bomberin roolista BBC:n draamakomediasarjassa "Näkemiin vaan, muru!" (1983–2004).
Pat Roach menehtyi pitkäaikaiseen syöpään kesäkuussa 2004.
Pat Roach ja Indiana Jones.
Pat Roach oli Harrison Fordin ohella ainoa näyttelijä, joka esiintyi kaikissa Indiana Jones -trilogian elokuvissa. Hänen roolihahmonsa Indiana Jones -elokuvissa ovat:
Marc Gené

Marc Gené i Guerrero (s. 29. maaliskuuta 1974 Sabadell, Katalonia, Espanja) on espanjalainen rata-autoilija.
Kausina 2005–2018 Gené toimi Ferrarin Formula 1 -tallin testikuljettajana.
Genén isoveli Jordi Gené on myös autourheilija.
Karting ja pikkuformulat.
Gené aloitti karting-autoilun 13-vuotiaana vuonna 1987 ja jatkoi uraansa karting-sarjoissa vuoden 1989 loppuun saakka. Vuonna 1990 hän voitti nuorimpana koskaan Espanjan Kart Champion -sarjan Senior-luokan mestaruuden, jolloin hän alkoi saada mainetta alalla.
Vuonna 1991 Gené jatkoi karting-sarjassa sijoittuen muun muassa World Kart Championship -sarjassa 13:nneksi. Seuraavana vuonna hän sijoittui Espanjan Formula Ford -sarjassa viidenneksi keräten kauden aikana yhden voiton ja kaksi paalupaikkaa. Vuonna 1993 hän nousi Formula Ford World Cup &amp; Festival -sarjaan.
Isompien formuloiden ajaminen alkoi vuonna 1994, kun hän suuntasi Britannian Formula 3 -sarjaan, jossa hänet valittiin vuoden parhaaksi aloittelijaksi eli rookie-kuljettajaksi. Hän ajoi sarjassa vielä vuoden 1995 ennen kuin siirtyi Superformula Golden Cup Italy -sarjaan vuodeksi 1996 ja voitti mestaruuden. Vuonna 1997 Gené ajoi Formula 3000:ssa ja 1998 Open Fortuna by Nissanissa, jossa hän voitti mestaruuden.
Formula 1.
Minardi.
Suurien tukirahojen saattelemana Gené suuntasi vuonna 1999 italialaisen Minardi-tallin auton ohjaimiin Formula 1 -sarjaan. Tallipaikastaan hänen piti maksaa sponsorirahojen turvin huhujen mukaan jopa 49 miljoonaa markkaa. Sijoituttuaan kuudenneksi Euroopan GP:ssä, joka ajettiin Saksassa, hän saavutti yhden MM-pisteen. Kilpailu oli muutenkin varsin yllätyksellinen, sillä Minardi-tallin ykköskuljettaja Luca Badoer oli pitkään kilpailun neljäntenä, vaikka joutuikin lopussa keskeyttämään. Gené toi tallille ensimmäisen pisteen sitten vuoden 1995 ja Pedro Lamyn.
Vuonna 2000 hän jatkoi yhä ”maksukuljettajana” Minardin tiimissä tallikaverinaan Gastón Mazzacane. Kumpikaan heistä ei kerännyt yhtään pistettä.
Williams.
Genén tie vei vuonna 2001 Williams-tallin testikuljettajaksi. Pesti jatkui vuoteen 2004 asti, ja hän ehti tuona aikana ajaa muutaman kilpailun tuuratessaan tallin kilpakuljettajia. Kaudella 2003 hän saavutti yhdessä kilpailussa neljä MM-pistettä, ja sijoittui sarjassa 17:nneksi. Kaudella 2004 hän ajoi kaksi kilpailua Williamsilla ilman pistesijoituksia.
Ferrari.
Kaudelle 2005 Gené lähti ajamaan testejä sarjan menestyneimmälle tallille, Ferrarille.
Kilpaileminen LMP-autoilla.
Gené on kilpaillut Le Mans Series -sarjassa vuodesta 2007 lähtien Peugeot’n LMP-autolla. Hän on osallistunut myös Le Mansin 24 tunnin ajoon ja sijoittui ajopariensa kanssa vuonna 2008 toiseksi ja voittajaksi vuonna 2009.
RCA Records

RCA Records on Sony Music Entertainmentin omistuksessa oleva yhdysvaltalainen levy-yhtiö. 
Sen alkuperäinen emoyhtiö oli kodin elektroniikkaa, alkujaan etenkin radiovastaanottimia valmistanut RCA, lyhennys sanoista "Radio Corporation of America".
RCA osti vuonna 1955 itselleen Sun Recordsilta Elvis Presleyn musiikin oikeudet, jonka avulla se on tehnyt itsestään suuren yhtiön.
Paul Samuelson

Paul Anthony Samuelson (15. toukokuuta 1915 Gary, Indiana, Yhdysvallat – 13. joulukuuta 2009 Belmont, Massachusetts, Yhdysvallat) oli yhdysvaltalainen ekonomisti, joka tutkimustyössään käsitteli useita taloustieteen aloja. Samuelson sai taloustieteen Nobel-palkinnon vuonna 1970 ”tieteellisestä työstä, jolla hän on kehittänyt staattista ja dynaamista taloudellista teoriaa ja aktiivisesti myötävaikuttanut taloustieteellisen analyysin tason parantumiseen”.
Elämä.
Samuelson syntyi siirtolaisperheeseen, jonka vanhemmat olivat taustaltaan puolanjuutalaisia. Hän aloitti opiskelunsa Chicagon yliopistossa ja suoritti siellä alemman korkeakoulututkinnon vuonna 1935. Tohtorintutkintonsa Samuelson suoritti Harvardin yliopistossa vuonna 1941 matemaattista taloustiedettä edustavalla tutkimuksella "The Foundations of Economic Analysis" (julkaistu 1947).
Paul Samuelson oli Massachusettsin teknillisen korkeakoulun, Massachusetts Institute of Technologyn eli MIT:n, emeritusprofessori, joka teki merkittävää tutkimusta esimerkiksi:
Samuelson sovelsi matemaattisen taloustieteen lähestymistapaa muun muassa ulkomaankaupan, kuluttajan käyttäytymisen, talouden tasapainon ja suhdannevaihtelujen tutkimukseen. Ulkomaankaupan alalla hän osoitti, että kansainvälinen vapaakauppa vaikuttaa tasoittavasti sekä hyödykkeiden hintoihin että tuotannontekijöiden hintoihin. Mikrotaloustieteessä Samuelson loi niin sanotun paljastettujen preferenssien teorian, jonka avulla hyötyteoriaa voidaan empiirisesti tutkia, vaikka rajahyötyjä ei voida täsmällisesti mitata. Vertaileva taloustieteellinen tilastointi taas pohjautuu kassiseen taloustieteeseen, mutta sen tarkastelutavan kehittäminen puuttui. Samuelson oli merkittävästi kehittämässä sitä, ja onnistui ensimmäisenä yhdistämään tilastojen niin sanotut kerroin- ja kiihdytinvaikutukset.
Samuelson kirjoitti William Nordhausin kanssa taloustieteen perusoppikirjan "Economics", jonka ensimmäinen painos ilmestyi 1948. Kirjaa on käytetty laajasti yli 30 vuoden ajan. Se on Yhdysvalloissa myydyin akateeminen oppikirja.
Samuelson ei kyennyt matemaattisen tilastoinnin erikoistuntijanakaan havaitsemaan Neuvostoliiton tilastoinnin ja talousohjauksen puutteita. Vielä vuonna 1989, kun neuvostotalous oli romahtamassa, hänen "Economics"-kirjassaan väitettiin, että Neuvostoliiton keskussuunnittelujärjestelmä todistaa keskussuunnittelun toimivan ja jopa menestyvän.
Samuelson kuoli joulukuussa 2009 lyhyen sairauden jälkeen 94-vuotiaana.
Nimikkoprofessuuri.
Samuelsonin nimikkoprofessuuria MIT:ssä hoitaa suomalainen Bengt Holmström. Samuelsonin oppilaita ja työtovereita olivat muun muassa Paul Krugman ja Joseph Stiglitz.
Kenneth Arrow

Kenneth Joseph Arrow (23. elokuuta 1921 New York, New York – 21. helmikuuta 2017 Palo Alto, Kalifornia) oli yhdysvaltalainen ekonomisti, joka tunnetaan erityisesti yhtenä modernin uusklassisen taloustieteen perustajista. Arrow sai taloustieteen Nobel-palkinnon vuonna 1972.
Arrow’n merkittävin taloustieteellinen tutkimus liittyy sosiaaliseen valintateoriaan ja yleiseen taloudelliseen tasapainoteoriaan. Arrow’n tutkimukset ovat vaikuttaneet merkittävästi myös terveystaloustieteen, informaation taloustieteen ja endogeenisen talouskasvun teorian kehitykseen.
Arrow suoritti alemman korkeakoulututkinnon City College of New Yorkissa vuonna 1940. Tohtorintutkintonsa hän suoritti Columbia Universityssa vuonna 1951.
Tärkeimpiä julkaisuja.
Arrow’n laajasta tuotannosta ei ole merkittäviä suomennoksia. Hänen merkittävimmät julkaisunsa ovat:
Pleiotrooppinen

Pleiotrooppinen (kreik. "pleion"; enemmän, runsaammin) tarkoittaa useampaa kuin yhtä vaikutusta. 
Esimerkiksi
Nürnbergin säännöstö

Nürnbergin säännöstö on Nürnbergin oikeudenkäyntien lääkärioikeudenkäynnin tuomiolauselmaan vuonna 1949 kirjattu ihmisillä tehtäviä lääketieteellisiä kokeita koskeva eettisten periaatteiden säännöstö. Säännöstön ensimmäinen kohta on ehdoton koehenkilön tietoisen suostumuksen periaate. Kokeen tavoitteen on oltava lääketieteellisesti perusteltu, eikä se saa vaarantaa koehenkilön terveyttä. 
Säännöstön periaatteita on kirjattu monien lääkärijärjestöjen eettisiin säännöstöihin ja myös ihmisoikeussopimuksiin. Erityisenä sysäyksenä julistuksen tekemiseen olivat natsi-Saksan ihmiskokeet, joita käsiteltiin Nürnbergin oikeudenkäynneissä vuosina 1946–1949.
Lääketieteen etiikka

Lääketieteen etiikka käsittelee sitä, mitkä ovat lääketieteen arvot ja periaatteet ja miten lääketieteessä voidaan tehdä eettisesti kestäviä valintoja. Lääketieteellinen etiikka voidaan katsoa osaksi bioetiikan alaa. Lääketieteen etiikka sitoo lääkäriä toimimaan ammatissaan eettisesti hyväksyttävien päämäärien puolesta. Kyseessä ei ole sama asia kuin lääkärin ammatin oikeudellinen säätely, sillä lainsäädäntö määrittelee vain eettisen minimin.
Arvot ja periaatteet.
Lääketieteellisessä etiikassa voidaan katsoa olevan kuusi keskeistä käsitettä tai periaatetta: 
Periaatteet voidaan muotoilla eri tavoin, joten usein myös seuraavat käsitteet tulevat esiin:
Lääketieteen etiikkaan läheisesti liittyvä ala on "hoitoetiikka".
Lääketieteen etiikka Suomessa.
Suomen Lääkäriliitto hyväksyi vuonna 2003 seuraavat lääkärin perusarvot:
Nykypäivä

Nykypäivä on vuonna 1955 perustettu Kansallisen Kokoomuksen järjestöjulkaisu, joka on ollut puolueen pää-äänenkannattaja 1970-luvulta lähtien. "Nykypäivä" ilmestyi kerran viikossa syyskuuhun 2015 asti, jolloin lehti muuttui kerran kuukaudessa ilmestyväksi. Vuodesta 2021 lähtien "Nykypäivä" on ilmestynyt neljä kertaa vuodessa. Painetun lehden levikki on vuonna 2014 ollut 20 009. 
Kokoomus julkaisee omistamansa Kansalliskustannus Oy:n kautta myös netissä toimivaa Verkkouutiset-julkaisua.
Nykypäivän päätoimittajana toimii Kasperi Summanen ja toimituspäällikkönä Henriikka Pulli.